། །དགེ་འདུན་དཀོན་མཆོག་གི་ངོ་བོ་ནི། གྲོལ་དང་གྲོལ་ལམ་ལ་གནས་ཤིང་སྤངས་རྟོགས་མཐར་མ་ཕྱིན་པའི་གང་ཟག་འཕགས་པ་སྟེ། སྟོན་པའི་སློབ་མའི་ཚོགས་འདི་ནི། །གྲོལ་དང་གྲོལ་བའི་ལམ་ལ་གནས། །ཞེས་སོ། །ངེས་ཚིག་ནི། སངས་རྒྱས་ཆོས་དང་དགེ་འདུན་ནི། །བདུད་རྣམས་བྱེ་བ་བརྒྱ་ཡིས་ཀྱང་། །གང་ཕྱིར་དབྱེ་བར་མི་ནུས་པས། །དེའི་ཕྱིར་དགེ་འདུན་ཞེས་བཤད་དོ། །ཞེས་སོ། །མཚན་ཉིད་ནི། རྒྱུད་བླ་མ་ལས། ཇི་ལྟ་ཇི་སྙེད་ནང་གི་ནི། །ཡེ་ཤེས་གཟིགས་པ་དག་པའི་ཕྱིར། །བློ་ལྡན་ཕྱིར་མི་ལྡོག་པའི་ཚོགས། །བླ་མེད་ཡོན་ཏན་དང་ལྡན་ཉིད། །ཞེས་སོ། །དབྱེ་བ་ལ་གསུམ་སྟེ། ཐེག་དམན་དང་ཐེག་ཆེན་དགེ་འདུན་གཉིས་སུ་དབྱེ་བ་དང་། འཕགས་བཞིའི་མཐུའི་ཁྱད་པར་བཤད་ཅིང་ཉན་རང་དགྲ་བཅོམ་དང་སེམས་དཔའ་སངས་རྒྱས་ལས་གཞན་དགེ་འདུན་དུ་སྒྲུབ་པ་དང་། སྐྱབས་འགྲོའི་ཡུལ་འཕགས་པ་ཁོ་ན་ལས་སློབ་མི་སློབ་གང་ཡང་མིན་པའི་ལམ་ཞུགས་ཀྱི་སོ་སྐྱེ་མ་ཡིན་པར་བཤད་པའོ། །དང་པོ་ལ་གསུམ་ལས། ཐེག་དམན་གྱི་དགེ་འདུན་ཟུང་བཞི་ཡ་བརྒྱད་བསྟན་པ་ནི། འཕགས་པའི་བདེན་པ་རྣམ་པ་བཞི། །རྟོགས་ཏེ་ཤེས་ནས་དད་གྱུར་པ། །སྐྱེས་བུ་གང་ཟག་ཡ་བརྒྱད་པོ། །མི་ཕྱེད་དགེ་འདུན་ཞེས་བཤད་དོ། །ཉོན་མོངས་གཞོམ་ཕྱིར་སློབ་པས་ན། །གང་ཟག་བདུན་ནི་སློབ་པ་ཡིན། །ཉེས་པ་མ་ལུས་ཟད་པའི་ཕྱིར། །བརྒྱད་པ་མི་སློབ་པར་བཤད་དོ། །དེ་རྣམས་འབྲས་བུར་གནས་པ་བཞི། །བཞི་ནི་ཞུགས་པ་པོ་ཡིན་ལ། །ཞེས་སོ། །ཐེག་ཆེན་གྱི་དགེ་འདུན་སར་གནས་བྱང་སེམས་བསྟན་པ་ནི། །རབ་ཏུ་དགའ་བ་ཐོབ་པ་ན། །ཀུན་སྦྱོར་གསུམ་པོ་ལེགས་ཟད་པས། །བྱང་ཆུབ་སེམས་དཔའ་འཕགས་འགྱུར་ཞིང་། །རྫོགས་སངས་རིགས་ལས་བྱུང་བ་ཡིན། །ས་ནི་གོང་མ་གོང་མ་ལ། །བྱང་ཆུབ་སེམས་པའི་ཡོན་ཏན་དང་། །ཉེས་ཟད་གང་ཡིན་ས་བཅུ་པའི། །མདོ་ཉིད་ལས་ནི་ཤེས་པར་བྱ། །ཞེས་སོ། །བྱང་སེམས་བསྔགས་འོས་མཆོག་ཏུ་བསྟན་པ་ནི། ཤེས་བྱ་མཐའ་ཡས་དབང་གིས་ནི། །འཁོར་བ་ན་ནི་སྐད་ཅིག་ཡོད། །གལ་ཏེ་རེ་རེའི་དབྱེ་བས་རིང་། །དེ་བཞིན་འདི་ཡང་སྲིད་མཚུངས་འགྱུར། །བྱ་བ་རྒྱ་ཆེན་བྱེད་པའི་ཕྱིར། །སྲིད་པ་རིང་སྙམ་མི་སེམས་སོ། །བསོད་ནམས་ཡེ་ཤེས་སྟོབས་ཀྱིས་ནི། །ལུས་སེམས་སྡུག་བསྔལ་གྱིས་མི་ནོན། །དེས་ན་རྣམ་པ་ཐམས་ཅད་དུ། །བྱང་ཆུབ་སེམས་དཔའ་སྨད་མི་བྱ། །ཞེས་སོ། །གཉིས་པ་ལའང་གསུམ་ལས། འཕགས་བཞིའི་མཐུའི་ཁྱད་པར་བཤད་པ་ནི། ཁམས་གསུམ་སར་གཏོགས་ཉོན་མོངས་ཟད། །བྱང་ཆུབ་ཀྱི་ནི་སྣོད་འགྱུར་ཉིད། །ཕུང་པོ་ཁམས་དང་སྐྱེ་མཆེད་ནི། །གཟུགས་བརྙན་མཚུངས་པར་མཐོང་བས་ན། །ཉན་ཐོས་རང་སངས་རྒྱས་དག་གིས། །སྟོང་ནི་གཉིས་དང་གསུམ་པོ་མཐོང་། །རྣམ་ཀུན་མཁྱེན་པའི་ཡེ་ཤེས་ནི། །རྫོགས་སངས་རྒྱས་ཀྱི་ཡིན་པར་བཤད། །རྒྱལ་བའི་ལམ་གྱི་རྣམ་པ་ཤེས། །བྱང་ཆུབ་སེམས་དཔའི་ཡིན་པར་གསུངས། །ཞེས་སོ། །ཉན་རང་དགྲ་བཅོམ་སངས་རྒྱས་ལས། །གཞན་དགེ་འདུན་དུ་སྒྲུབ་པ་ནི། །དེ་ལ་མྱ་ངན་འདས་ཡོད་མིན། །འོན་ཀྱང་སྲིད་གསུམ་སྐྱེ་བ་ནི། །དེ་དག་ལ་ནི་ཡོད་མིན་གྱི། །ཟད་པ་མེད་པའི་དབྱིངས་ན་འཁོད། །མི་ཤེས་ཉོན་མོངས་མུན་པར་བྱིང་། །ཕྱིས་ནི་སངས་རྒྱས་ཀྱིས་བསྐུལ་བས། །བྱང་ཆུབ་ཀྱིས་ནི་ཚོགས་བསགས་ནས། །དེ་ཡང་འཇིག་རྟེན་འདྲེན་པར་འགྱུར། །ཞེས་སོ། །གཞན་འདོད་བཀོད་ཅིང་དེ་དགག་པ་དང་བཅས་པས་བྱང་སེམས་སངས་རྒྱས་ལས་གཞན་དགེ་འདུན་དཀོན་མཆོག་ཏུ་སྒྲུབ་པ་ནི། །འཁོར་ལོས་བསྒྱུར་བའི་རྒྱལ་པོ་ཡི། །མཚན་གྱིས་ཡང་དག་བརྒྱན་པ་ལ། །བློ་དང་ལྡན་པའི་བློན་པོ་ཡིས། །རྒྱལ་པོ་ལྟ་བུ་མཐོ་བར་མཐོང་། །ཉན་ཐོས་རང་སངས་རྒྱས་དག་གིས། །རྫོགས་སངས་རྒྱས་ཀྱི་རིགས་བྱུང་བའི། །བྱང་ཆུབ་སེམས་དཔའ་བློ་ལྡན་ཡང་། །ཐུབ་པའི་དབང་པོ་ལྟ་བུ་མཐོང་། །བྱང་ཆུབ་སེམས་ནི་ལེགས་བསྐྱེད་པའི། །སྡོམ་བརྩོན་མཆིལ་ལྷྭམ་ཁུར་བ་ལ། །བྱང་ཆུབ་སེམས་སོགས་ལ་གུས་པས། །དགྲ་བཅོམ་པ་ཡིས་མཆོད་པར་བཤད། །ཤར་རིའི་ལུང་ལས་དགྲ་བཅོམ་པས། །བྱང་ཆུབ་སེམས་དཔར་ཕྱག་འཚལ་ཉིད། །འདི་དག་དཀོན་མཆོག་གསུམ་གཞན་མིན། །སངས་རྒྱས་ཁོངས་སུ་གཏོགས་པར་འདོད། །ཅེས་དང་། ཇི་ལྟར་དགྲ་བཅོམ་ཟད་ཡེ་ཤེས། །ས་བདུན་སྔོན་དུ་འགྲོ་བ་ཅན། །དེ་བཞིན་རྫོགས་སངས་རྒྱས་ཡེ་ཤེས། །ས་བཅུ་སྔོན་དུ་འགྲོ་བ་ཡིན། །འདི་དག་གཅིག་པུ་མི་འགྲོ་ཡི། །ས་བཅུ་པོ་ནི་སྦྱོང་བྱེད་དེ། །གང་ཕྱིར་ཕ་རོལ་ཕྱིན་པ་བཅུ། །ས་དེ་རྣམས་ལ་རྫོགས་པར་བྱེད། །འབྲས་བུར་གནས་དང་ཞུགས་པ་ནི། །འཕགས་པའི་ལམ་གྱིས་རབ་ཕྱེ་བའི། །སློབ་པ་རྣམས་ཀྱི་ས་བདུན་ནི། །མངོན་པའི་ཆོས་ལས་ཇི་སྐད་བཤད། །དེ་བཞིན་སྡེ་སྣོད་རྒྱས་པ་ལས། །ས་བཅུའི་བསྔགས་པ་བརྗོད་པ་ཡིན། །ཞེས་སོ། །གསུམ་པ་ནི། །ཐམས་ཅད་འཕགས་ལམ་བདག་ཉིད་ཅན། །དེ་བས་འཕགས་མིན་ཇི་ལྟར་འགྱུར། །ཞེས་དང་། གང་ཞིག་འཕགས་ལམ་མ་སྐྱེས་པའི། །བྱིས་རྨོངས་སོ་སོའི་སྐྱེ་བོ་དག །དེ་ནི་སློབ་དང་མི་སློབ་པ། །མིན་ཞེས་བསྟན་བཅོས་ལས་བཤད་དོ། །ཞེས་སོ། །དེ་གནས་སྐབས་སྐྱབས་གསུམ་དུ་འཇུག་ཚུལ་སོང་ངོ་། །ད་ནི་མཐར་ཐུག་གི་སྐྱབས་གནས་སངས་རྒྱས་གཅིག་པུ་ཉིད་ལས་སློབ་ལམ་གྱིས་བསྡུས་པའི་འགོག་བདེན་དང་བཅས་ཆོས་དང་དགེ་འདུན་ཀུན་མཐར་ཐུག་གི་སྐྱབས་མ་ཡིན་པར་བཤད་པ་ནི། རྒྱུད་བླ་མ་ལས། སྤང་ཕྱིར་བསླུ་བའི་ཆོས་ཅན་ཕྱིར། །མེད་ཕྱིར་འཇིགས་དང་བཅས་པའི་ཕྱིར། །ཆོས་རྣམས་གཉིས་དང་འཕགས་པའི་ཚོགས། །གཏན་གྱི་སྐྱབས་གནས་མ་ཡིན་ནོ། །དམ་པའི་དོན་དུ་འགྲོ་བ་ཡི། །སྐྱབས་ནི་སངས་རྒྱས་ཉག་གཅིག་སྟེ། །ཐུབ་པ་ཆོས་ཀྱི་སྐུ་ཅན་ཕྱིར། །ཚོགས་ཀྱང་དེ་ཡི་མཐར་ཐུག་ཡིན། །ཞེས་གསུངས་སོ། །སྐྱབས་སུ་སོང་བའི་ཕན་ཡོན་གྱི་སྐབས་སུ། མདོ་རྒྱན་ལས་ཀྱང་། དེ་ལས་རྣམ་པ་ཀུན་མཁྱེན་ཕན་དང་བདེ་བྱེད་དཀའ་ལ་སྐྱོ་བ་མེད། །ངེས་པར་འབྱུང་ལ་ཐེག་པ་ཀུན་གྱི་རྟོན་པའི་ཡོན་ཏན་རྟག་ཏུ་ལྡན། །ཞེས་སོ། །རྟེན་དུ་འགྱུར། ཞེས་པ་ནི། དགེ་བསྙེན་གསུམ་ལ་སྐྱབས་འགྲོ་བ། །དེ་ནི་སྡོམ་བརྒྱད་རྩ་བ་ཡིན། །ཞེས་སོ། །སྡོམ་པ་བརྒྱད་ནི། མངོན་མཛོད་ལས། སོ་སོར་ཐར་ཅེས་བྱ་རྣམས་བརྒྱད། །རྫས་སུ་རྣམ་པ་བཞི་ཡིན་ནོ། །མཚན་ལས་མིང་ནི་འཕོ་བའི་ཕྱིར། །ཐ་དད་དེ་དག་འགལ་བ་མེད། །སྤང་བྱ་ལྔ་བརྒྱད་བཅུ་དང་ནི། །ཐམས་ཅད་སྤོང་བར་མནོས་པ་ལས། །དགེ་བསྙེན་དང་ནི་བསྙེན་གནས་དང་། །དགེ་ཚུལ་ཚད་དང་དགེ་སློང་ཉིད། །ཅེས་སོ། །སྐྱབས་སུ་སོང་བའི་གང་ཟག་གི་བསླབ་བྱ་བསྲུང་སྡོམ་གྱི་རིམ་པ་བསྟན་པའི་སྐབས་སུ། གནོད་སྦྱིན་མི་བརྟེན་ཕྱག་མི་འཚལ། །ཅེས་པའི་གནོད་སྦྱིན་ནི། ཡཀྵའི་སྒྲ་ཡཀ་ཙིད་ཅེས་པ་གང་སུ་ཡང་རུང་བ་ལ་འཇུག །ཀྵི་ནནྟྲ་ཏི་ཞེས་པ་གནོད་བྱེད་ལ་འཇུག་ཅིང་། གང་སུ་ཡང་རུང་བ་ལ་གནོད་པ་བྱེད་པས་གནོད་ཅེས་པ་སྦྱར། ཡང་ཡཀྵ་པུ་ཛ་ཡན་ཞེས་པ་ཀུན་གྱིས་མཆོད་པ་སྦྱིན་པའི་ཡུལ་དུ་གྱུར་པར་འཇུག་པས་སྦྱིན་ཞེས་པ་སྦྱར། སྒྲ་དོན་བསྡུས་ཏེ་གནོད་སྦྱིན་དུ་བཏགས་པ་སྟེ། འཇིག་རྟེན་པའི་ལྷ་དང་བཅས་པར་འཇུག་ལ། དེ་ཡང་། མཁའ་རྒྱུའི་ཡི་དྭགས་སུ་གྱུར་པ། འདྲེ་རྣམས་དང་བཙན་དང་གནོད་སྦྱིན་སྲིན་པོ་རྒྱལ་པོ་སོགས་འབྱུང་པོ་སྤྱིའི་མིང་སྒྲ་ཡངས་པའི་དབང་དུ་བྱས་པའོ། །འབྱུང་པོ་བརྟེན་པ་རྣམས་ལ་མ་རུངས་པའི་ཕུང་བ་ངན་མཐའ་བཅོ་བརྒྱད་ཀྱི་གྲངས་ཡོད་པའི་ཚུལ་ནི། འབྱུང་པོ་རྣམས་བསམ་ངན་དང་ལས་ངན་རྒྱུན་མ་ཆད་པ་འཁྲུགས་བཞིན་འཆི་ཁའི་ནད་ཀྱིས་རྟག་ཏུ་༡བཏབས་ཤིང་༢ཡི་དྭགས་ཀྱི་སྡུག་བསྔལ་དཔག་མེད་ཡོད་པ་དེ་འདྲ་བརྟེན་མཁན་ལའང་སློང་བའི་ཕུང་བ། འབྱུང་པོ་ལ་རྫོགས་བྱེད་ཀྱི་དགེ་བ་སྨོན་ལམ་ལོག་པས་དཀྲུགས་པ་ཡོད་པའི་སྟོབས་ཀྱིས་བརྟེན་པ་པོ་དེ་ལ་བསོད་ནམས་ཟད་བྱེད་སྟོབས་གཟི་བརྗིད་མངའ་ཐང་སོགས་༣དང་ང་རྒྱལ་༤ཆགས་སྡང་སོགས་བདུད་ཀྱི་བསླུ་བ་མ་རུངས་པ་སྐྱེས་བའི་ཕུང་བ། འབྱུང་པོའི་ལས་ངན་བསམ་སྦྱོར་ངན་པའི་གྲིབ་མས་བརྟེན་པ་པོའི་དགེ་བ་འཛེད་ཅིང་སྡིག་༦པ་ངང་གིས་འཕེལ་བའི་ཕུང་བ། འབྱུང་པོ་ལ་འདོད་འདུན་བསྐྱེད་པའི་ཉེར་ལེན་ངན་པ་ཅན་ཀུན། ཤི་མ་ཐག་མཁའ་རྒྱུའི་ཡི་དྭགས་དངོས་སམ་ངན་སོང་༧གཞན་དུ་སྐྱེ་བ་དང་༨མཐོ་རིས་སུ་བྱུང་ཡང་། བཀྲ་མི་ཤིས་པའི་སྡིག་སྤྱོད་ཅན་དུ་སྐྱེ་བའི་ཕུང་བ། འབྱུང་པོ་བརྟེན་པ་པོ་དེའི་རྐྱེན་གྱིས། དེ་གནས་པའི་ཡུལ་ཁམས་ལའང་ནད་འཁྲུགས་རྩོད་སོགས་༩སྡུག་བསྔལ་སྣ་ཚོགས་དང་༡༠སྡིག་སྤྱོད་སྣ་ཚོགས་སློང་བའི་ཕུང་བ། འབྱུང་པོ་གནོད་ཚེ་ནུས་པའི་ཡོན་ཏན་ལ་བསྟོད་པ་དང་བཅས་ནས་དེ་ལ་སེམས་འདུན་སྐྱེད་པའི་སྨོན་ལོག་ཅན་དེས་བསླབ་གསུམ་གྱི་དགེ་ཚོགས་གང་བྱས་གདུག་ཅན་གྱི་གོ་འཕང་ཐོབ་བྱེད་ཀྱི་རྐྱེན་དུ་༡༡འགྱུར་ཞིང་༡༢གནོད་པ་མ་རུངས་པའི་ལམ་དུ་ཞུགས་པ་དེ་ལ་སངས་རྒྱས་བྱང་སེམས་ཀུན་དགྱེས་པ་བྲལ་བའི་ཕུང་བ། འབྱུང་པོ་བརྟེན་པ་དེས་མཐོ་རིས་ཀྱི་ལུས་མཆོག་ལ་གནས་པའང་མ་ཤེས་ཤིང་ངན་སོང་དམན་པའི་ཉེས་པའང་མ་ཤེས་པས་དལ་འབྱོར་རྙེད་དཀའ་༡༣དང་འཁོར་བའི་༡༤ཉེས་དམིགས་ཤེས་པ་ལ་རྒྱབ་ཀྱིས་ཕྱོགས་པའི་ཕུང་པ། འབྱུང་པོ་མི་དགེའི་རྒྱུས་འཕངས་པ་མི་དགེའི་འབྲས་བུར་སྤྱོད་པ་ལས་བདེ་དགེ་འཚོལ་ཞིང་། ཞེ་སྡང་རྒྱུ་འབྲས་ཅན་རྟེན་དུ་བྱས་ཚེ་སངས་རྒྱས་ལུགས་ལ་རྒྱབ་ཀྱིས་༡༥ཕྱོགས་ཤིང་༡༦སྙིང་རྗེ་རྩད་ནས་འཇོམས་པའི་ཕུང་བ། འབྱུང་པོ་ལ་ཕྱག་འཚལ་མཆོད་ཅིང་བརྟེན་པས་སྐྱབས་འགྲོའི་བསླབ་པ་དང་བྲལ་ནས་སྡོམ་པ་ཐམས་ཅད་༡༧ཞིག་ཅིང་༡༨མུ་སྟེགས་ཀླ་ཀློ་དང་ཁྱད་མེད་དུ་གྱུར་པའི་ཕུང་བ་སྟེ་ས་བཅས་དགུ་པོ་རེ་རེར་གཉིས་གཉིས་གནས་པ་འབྱུང་པོ་བརྟེན་པ་ལ་ཕུང་བ་བཅོ་བརྒྱད་ཅེས་བྱའོ། །དེང་སང་གི་དུས་ན་གཏི་མུག་གི་ལྟ་བ་ངན་པའི་དབང་གིས། མཐོ་རིས་དང་ངན་སོང་གི་རིས་གང་ཡིན་ཙམ་ཡང་མི་ཤེས་པ་རྣམས་ཀྱིས། ངན་སོང་གི་འགྲོ་བ་གདོན་རིགས་ལྷའི་གཟུགས་སུ་བྱས་ནས་སྐྱབས་འཚོལ་བ་མང་དུ་སྣང་ཡང་དེ་དག་གིས་སྐྱབས་མི་ནུས་པའི་སྟེང་འདི་ཕྱི་ཀུན་ཏུ་གནོད་པར་འདུག་པས་བདག་ལེགས་སུ་འདོད་པ་རྣམས་ཀྱིས་དཀོན་མཆོག་ཁོ་ནར་བློ་གཏད་བྱེད་པ། མཐོ་རིས་མི་རུ་སྐྱེ་བ་རང་ཉིད་སེམས་ཅན་འབྱུང་པོ་ཀུན་གྱི་སྐྱབས་སུ་ཤེས་པར་བྱའོ། །རྩ་བའི་བསླབ་བྱ་གསུམ་སོ་སོར་བཤད་པ་ནི། ཤིན་ཏུ་རྒྱས་པའི་མདོ་ལས། གང་ཞིག་སངས་རྒྱས་སྐྱབས་འགྲོ་བ། །དེ་ནི་ཡང་དག་དགེ་བསྙེན་ཏེ། །ནམ་དུ་ལྷ་ནི་གཞན་དག་ལ། །སྐྱབས་སུ་འགྲོ་བ་མ་ཡིན་ནོ། །དམ་པའི་ཆོས་ལ་སྐྱབས་སོང་ན། །འཚེ་ཞིང་གནོད་པའི་སེམས་དང་བྲལ། །དགེ་འདུན་ལ་ནི་སྐྱབས་སོང་བ། །མུ་སྟེགས་ཅན་དང་འགྲོགས་མི་བྱ། །ཞེས་སོ། །ཐུན་མོང་སོགས་ཀྱི་བསླབ་བྱའི་ཆ་ཤས་ནི། དགེ་བསྙེན་དུ་ནི་དམ་འཆའ་བས། །སྐྱབས་ནི་གསུམ་པོ་བསྲུང་བར་བྱ། །མུ་སྟེགས་ཀུན་ལ་གུས་པ་ཡིས། །མཆོད་དང་ཕྱག་འཚལ་མི་བྱའོ། །རྟེན་གྱི་དམ་པ་བླང་ནས་ནི། །སླར་ཡང་དམན་པ་བརྟེན་གྱུར་ན། །ཉེས་བཅས་ཕྱོགས་ལ་གནས་པའི་ཕྱིར། །དེ་ནི་དམ་པའི་བཞད་གད་འགྱུར། །ཞེས་སོ། །སྐྱབས་སྡོམ་ཚུལ་ཇི་ལྟར་བླངས་བའི་སྐབས་སུ། རང་བཞིན་དོན་དམ་པའི་སྐྱབས་འགྲོ་གཏན་ལ་དབབ་པ་གཉིས་སུ་ཡོད་པ་ལ། མེད་དགག་གཏན་ཚིགས་སུ་བཀོད་པ་གཅིག་དུ་བྲལ་གྱིས་བདག་མེད་གཉིས་ཐུན་མོང་དུ་གཏན་ལ་དབབ་པ་ནི། ཇི་ལྟར་འཁོར་ལོ་ལ་སོགས་པ། །ཉེར་བཟུང་ཤིང་རྟར་བརྟགས་པ་ནི། རང་དང་གཞན་དུ་རྣམ་དཔྱད་པས། །རྣམ་པ་ཀུན་ཏུ་མི་དམིགས་སོ། །དེ་བཞིན་ཕུང་པོ་ནས་བརྩམས་ཏེ། །སེམས་ཅན་དུ་ནི་བརྟགས་པ་ཡང་། །རང་དང་གཞན་དུ་རྣམ་དཔྱད་པས། །ཅི་ནས་ཀྱང་ནི་དམིགས་མི་འགྱུར། །ཞེས་སོ། །མ་ཡིན་དགག་གཏན་ཚིགས་སུ་བཀོད་པ་རྟེན་འབྲེལ་ཆེན་པོས་ཆོས་ཀྱི་བདག་མེད་ཁྱད་པར་དུ་གཏན་ལ་དབབ་པ་ནི། ངོ་བོ་ཉིད་ནི་རྒྱུ་རྐྱེན་ལས། །འབྱུང་བ་ཡིན་པར་རིགས་མིན་ཏེ། །རྒྱུ་དང་རྐྱེན་ལས་བྱུང་བ་ནི། །རང་བཞིན་བཅོས་མ་ཡིན་པར་འགྱུར། །ངོ་བོ་ཉིད་ནི་བཅོས་མ་རུ། །ཇི་ལྟར་ཡང་ནི་གྱུར་པ་ཡིན། །བཅོས་མ་མ་ཡིན་ངོ་བོ་ནི། །གཞན་ལ་ལྟོས་པ་ཡོད་མ་ཡིན། །ཆོས་རྣམས་ཉིད་ཀྱི་ངོ་བོ་ནི། །ཐམས་ཅད་ཡོད་པ་མ་ཡིན་ཏེ། །ཞེས་སོ། །བསྔོ་བའི་སྐབས་སུ་བསྔོ་ཚུལ་ཡང་། ཐེག་ཆེན་ཚུལ་ལ་བརྟེན་ནས་ནི། །སྐྱབས་གསུམ་རྣམ་པར་ཕྱེ་བ་ལས། །བསོད་ནམས་གང་དེས་སྐྱེ་བོ་རྣམས། །དཀོན་མཆོག་གསུམ་ལ་གཞོལ་བར་ཤོག །ཅེས་སྐྱབས་འགྲོ་བདུན་ཅུ་པ་ལས་གསུངས་པ་ཇི་བཞིན་ཏེ། གཞུང་དོན་ཚང་བར་སྦྱོར་བ་ཡོངས་སུ་རྫོགས་པ་གྲུབ་པར་གྱུར་ཏོ། །སླར་སྨྲས་པ། བདེ་དགེ་མ་ལུས་དཀོན་མཆོག་གསུམ་པོ་དང་། །གང་གི་རིགས་ཡོད་ཁོ་ནའི་རྟེན་འབྲེལ་དབང་། །རང་ཁམས་འབྲས་བུར་འཆར་བྱེད་ཐབས་ཀུན་གཞི། །སྐྱབས་འགྲོར་རག་ན་འདིར་བརྩོན་སུ་མི་སྒྲིམ། །དེའི་ཕྱིར་ལམ་ཀུན་གཞི་རྟེན་ཆེས་བརྟན་ཕྱིར། །ཐར་འདོད་སྐྱེ་མང་བློ་མིག་རྒྱས་བྱའི་ཕྱིར། །ཤིང་རྟ་ཆེན་པོ་རྣམས་ཀྱི་གཞུང་སྦྲེལ་བའི། །ལེགས་བཤད་དཔལ་གྱི་སེང་གེས་བརྩོན་པས་སྦྱར། །དེ་ལས་བྱུང་དགེ་དུས་གསུམ་རྣམ་དཀར་བཅས། །གྲུབ་མཐའ་ཕྱོགས་རེ་སེམས་ཅན་འགའ་འགའི་ཕྱིར། །ཡོངས་སུ་ཆད་པའི་བསྔོ་བ་ལོག་སྤངས་ཏེ། །སངས་རྒྱས་བསྟན་འཕེལ་འགྲོ་ཀུན་ཐར་ཕྱིར་བསྔོ།། །།